钦定古今图书集成/明伦汇编/闺媛典/第039卷 > 《饶娥碑》唐·柳宗元
## 钦定古今图书集成/明伦汇编/闺媛典/第039卷 > 《饶娥碑》唐·柳宗元

饶娥，饶人。饶姓娥名，世渔鄱水。娥为室女，渊懿靖专，
虽小家，未尝出游。治𫄨葛，供女事循整，乡闾敬式。娥父醉渔，风卒起，不能舟，遂以溺死。求尸不得。娥闻父
死，走哭水上，三日不食，耳鼻流血，气尽伏死。明日尸
出，鼋鱼鼍蛟，浮死万数，塞川下流。鄱旁下民悲感怨
号，以为神奇。县人乡人会钱具仪，葬娥鄱水西横道
“上。追思不足，相与作石，以诒后世。”其辞曰：

生德无类，气灵而休。嗟兹孝娥，惟行之周。渊懿念贞，
好靖不游。纤葛𫄨纻，克供以修。蒸蒸在家，其父世渔。
饮酒不节，死乎风涛。匍匐来哭，号天以呼。颜目耳鼻，
膏血交流。三日顿踣，气竭形枯。父尸既出，孝质已殂。
龟鳖鼋鼍，有蛟洎鱼。充流溢岸，旁出仰浮。见怪异形，
适与我谋。鄱民哀号，或以颂歌。齐女色忧，伤槐罢诛。
赵姬完父，操櫂爰讴。《肉刑》不施，汉美淳于。烈烈孝娥，
水死上虞。娥之至德，实与为俦。𢘆人有言，惟教是图。
懿玆德女，家世不儒。奇行特出，神道莫酬。穷哀罔泄，
终古以留。乡人好礼，爰立玆丘。建铭当道，过者下车。